Nach Kingston isch mer ds väntiu vom schluuch usgrisse, woni wäge luftverluscht ha wöue pumpe. Es isch scho dunku gsy, aber d reparatur isch vereifacht worde, indäm e hiufsbereite outomobilischt het aaghaute und mer mit sine schynwärfer het liecht gmacht. Är isch übrigens säuber bsitzer vomne ligevelo und het sech s nid lo näh, e rundi ufem reparierte velo z dräie. Wo mer sy wyter gfahre hets immer schtercher afo rägne. Aber es isch sehr schwirig gsy, e geignete platz für ds zäut z finge, wüu  linggs u rächts vor schtrass sumpf isch gsy. Schliesslech hei mer öppis passabus gfunge u hei mit voudampf üses bütlete zäut ufgschteut. Dusse hets gschtürmt u prieschet vom schtrübschte. Am morge isch es drum o nid erschtuundlech gsy, dass mini sacochene, woni über nacht immer ha i ds zäut gno, ire glungge sy gschtange.